Diit 119
Liak ŋuɔ̱tni Kuɔth Nhial
1
Tɛ̈th lɔaac akɛ nɛy tin thil bɛ̈ɛ̈l,
tin guɔ̱ɔ̱rkɛ ni ŋuɔ̱t
Kuɔth Nhial!
2
Tɛ̈th lɔaac akɛ nɛy tin
tiɛtkɛ luëëkɛ,
nɛy tin görkɛ jɛ kɛ
lɔcdiɛn kɛɛliw,
3
tin thilɛ dueer ti la̱tkɛ,
tin guɔ̱ɔ̱rkɛ ni dupkɛ!
4
Ci ŋuɔ̱tku ka̱m naath
kɛ ɣöö bakɛ guɔ̱ɔ̱r ɛgɔaa.
5
Ɣän göörä ɣöö bi dupkä a thuɔ̱ɔ̱k
kɛ ti̱etdä kɛ ciaaŋdu!
6
Inɔ /cä bilɛ tekɛ pöc,
mi wa̱a̱ ŋuɔ̱tku diaal wä tit.
7
Ɣän bä ji̱ puany kɛ lɔc mi gɔaa,
mi wa̱a̱ rieetku tin gɔw
wä ŋa̱c.
8
Ɣän bä laatku tit,
/cu ɣä päl ruëëc.
9
Dëë ŋuɛ̈tni dupkiɛn tit
ɛgɔaa i̱di?
Deekɛ jɛ tit kɛ luthdiɛn
kɛ ruacdu.
10
Göörä ji̱ kɛ lɔcdä kɛɛliw,
/cu ɣä jak kä bath kä ŋuɔ̱tku.
11
Ɣän cä ruacdu la̱th lɔcdä,
kɛ ɣöö /cä ji̱ bilɛ duer duer.
12
Ɛ liak wä kä ji̱ lö Kuoth Nhial,
nyuuthni ɣä kɛ ciaaŋdu.
13
Kɛ lɛpdä ɣän bä ŋuɔ̱tku diaal
tin ci lar lat raar.
14
Tɛth lɔcdä kɛ guuridä kɛ luëëku,
ce̱tkɛ ram mi tɛth lɔcdɛ
kɛ ria̱ŋ kɛ ti ŋuan.
15
Ɣän bä ciaaŋdu nyiath,
kä bä dupku guɔ̱ɔ̱r.
16
Ɣän nhɔakä ŋuɔ̱tku,
kä /cä ruacdu bi pa̱l ruëëc.
17
Lätni agɔaa kɛ ja̱ŋdu,
kɛ ɣöö bä tëk kä
bä ruacdu luɔ̱th.
18
Lɛp waŋdä kɛ ɣöö bä tin
ga̱ykɛ naath nɛn
rɛy ŋuɔ̱tniku.
19
Ɛ ɣän ram mi jääl wi̱i̱ muɔ̱ɔ̱n,
/cu ɣä tëë kä luëëku.
20
Ci yiëëdä thuuk kɛ go̱r
ŋuɔ̱tniku gua̱thni diaal.
21
La lueeki ji̱ liakä, tin ca lam,
kɛnɛ nɛy tin ci bath
kä luëëku.
22
/Cu kɛ jak kä kuëthkɛ ɣä ba ɣä
lo̱k kɛ ɣöö tiɛɛtdä luëëku.
23
A cäŋ ci ruëëc nyuur kɛɛl
ɛ latkɛ ɣä jɔ̱ɔ̱r,
bi ja̱ŋdu nyiath ni ciaaŋdu.
24
Ŋuɔ̱tku kɛ kɛn
la tɛ̈th lɔaacdä mɔ,
kä kɛ kɛn la luëëkä tɔ̱.
25
Ci ti̱eydä wä ni rɛy tupä,
nyɔk ɣä kɛ tëk ce̱tnikɛ
mëë ci lar.
26
Mëë cä ji̱ la̱r tëkdä,
curi ɣä loc,
nyuuthni ɣä kɛ ciaaŋdu.
27
Jakni ɣä kä ŋa̱cä rieetku,
kä bä guɔ̱ɔ̱r ni lätku tin
ga̱ykɛ naath.
28
Ci ti̱eydä cuuc kɛ rik,
bumä ce̱tnikɛ mëë ci lar.
29
Gaŋ ɣä kä dup tin jiäk,
ŋi̱i̱cni ɣä kɛ ŋuɔ̱tku agɔaa.
30
Ɣän cä mɛk ni duɔ̱ɔ̱p cuŋni,
cä luëëku la̱th nhiamdä.
31
Ɣän bä käp ni ŋuɔ̱tku,
lö Kuoth Nhial,
/cu ɣä jak kä bi pöc.
32
Bi wur ni ɣän dup luëëkniku,
kɛ ɣöö ci ŋäc ŋɔaanidä rep.
33
Ŋi̱i̱cni ɣä kɛ ciaaŋdu,
lö Kuoth Nhial,
bä jɛ tit amäni guut.
34
Moc ɣä ŋäc ŋɔaani mi bä rɔm
ni ŋuɔ̱tku,
mi bä titnikɛ kɛ lɔcdä kɛɛliw.
35
Bo̱th ɣä kɛ ciaŋ luëëkniku,
kɛ ɣöö nhɔakä ni jɛ.
36
Ri̱tni lɔcdä kä ŋuɔ̱tku,
ɛ /ci mua duɔ̱ɔ̱p jek ŋɔaani.
37
/Cu waŋdä jak kä guicni
ti thil luɔt,
jakni ni ɣä kä tëk kɛ ruacdu.
38
Jakni ruecdu kä thuɔ̱k kɛ ja̱ŋdu,
jakni jɛ kä thuɔ̱k kä nɛy
tin luɔ̱thkɛ ji̱.
39
Woc ciaŋ jiääk in la̱tdä,
kɛ ɣöö ŋuɔ̱tku gɔwkɛ.
40
Kä nɛnɛ, ɣän göörä ta̱a̱du,
kä kɛ gɔɔydu jakni ɣä kä tëk.
41
Ɛ nhökdu min thil pek bëë kä ɣä,
lö Kuoth Nhial,
ɛ ka̱ndu bëë ce̱tkɛ min ci lar,
42
kɛ ɣöö bä ram in ci ɣä
kuëth kulɛ loc,
kɛ ɣöö ŋa̱a̱thä ni ruacdu.
43
Kä /cu ruac thukä woc kä ɣä,
kɛ ɣöö ŋa̱a̱thä ni rieetku.
44
Ɣän bä ŋuɔ̱tku tit ni ciaŋ,
amäni cäŋ kɛl.
45
Kä bä cu ja̱l ɛ thil dual,
kɛ ɣöö cä guɔ̱ɔ̱r ni ruacdu.
46
Kä bä rieetku lat nhiam kua̱ri,
kä /ca ɣä bi jak kä po̱c,
47
kɛ ɣöö tɛth lɔcdä kɛ ŋuɔ̱tku,
tin nhɔakä ɛlɔ̱ŋ.
48
Kä cua̱ ŋuɔ̱tku tin nhɔakä go̱r,
kä bä nyiath ni ciaaŋdu.
49
Tim ruacdu kɛ ja̱ŋdu,
mëë ci ɣä jak kä ŋa̱th.
50
Kä min moc ɣä kɔ̱a̱c lɔaac
ɛ ruacdu min ci ɣä te̱k.
51
Kä nɛy tin ji̱ liakä yɔaŋkɛ ɣä,
kä duundɛ ɣöö /ka̱n ŋuɔ̱tku päl.
52
Kä mëë cä ŋuɔ̱tku tëë wal tim,
cukɛ ɣä bum, lö Kuoth Nhial.
53
Kä cua̱ ŋɛ̈ɛ̈ny kɛ ji̱ nyuɔɔni,
nɛy tëë ca ŋuɔ̱tku pa̱l ruëëc.
54
Kä luëëku kɛ kɛn la diitkä tɔ̱
rɛy duëël in ciaŋä.
55
Kä la caarä ciötdu kɛ wäär,
lö Kuoth Nhial,
kä tiɛɛtdä ŋuɔ̱tku.
56
Nɔmɔ ɛ jɛn min la̱tdä,
kɛ ɣöö tiɛɛtdä ruaacniku.
57
Kuoth Nhial ɛ ji̱n duŋdä,
cä rɔ yac kɛ ɣöö
bä rieetku yop.
58
Bä ji̱ go̱r kɛ lɔcdä kɛɛliw,
gɔaani kɛ ɣä ce̱tnikɛ
mëë ci lat.
59
Kä mɔ cä dupku carɔ,
la luɔ̱nyä kä luëëku.
60
Ɣän bä pɛ̈th /cä bi gaal,
kɛ ti̱et luëëkniku.
61
Ɛ cäŋ ca cio̱o̱kdä yiɛn
ɛ gua̱n nyuɔɔni,
/cä ŋuɔ̱tku bi pa̱l ruëëc.
62
Kɛ wäärdäär cua̱ rɔ jiɛc
liakä ji̱,
kɛ kui̱ ruaacniku tin thuɔ̱ɔ̱k.
63
Ɛ ɣän määth nɛɛni diaal
tin luɔ̱thkɛ ji̱,
nɛy tin tiɛtkɛ ciɛŋku.
64
Kä wi̱c muɔ̱ɔ̱n, lö Kuoth Nhial,
cɛ thia̱a̱ŋ kɛ nhökdu
min do̱raar,
ŋi̱i̱cni ɣä kɛ ŋuɔ̱tku.
65
Ci lät ɛgɔaa kɛ ja̱ŋdu,
lö Kuoth Nhial,
ce̱tnikɛ ruacdu.
66
Ŋi̱i̱cni ɣä kɛ luk mi gɔaa
kɛnɛ ŋäc ŋɔaani,
kɛ ɣöö ŋa̱a̱thä ni luëëku.
67
Mëë /ka̱n ni cuuc ta̱a̱ bathä,
duundɛ ɣöö tiɛɛtdä ŋuɔ̱tku.
68
Ji̱n gɔaa i̱ kä lätdi ti gɔw,
ŋi̱i̱cni ɣä kɛ ciaaŋdu.
69
Ji̱ liakä latkɛ ka̱a̱cni kɛ kui̱dä,
duundɛ ɣöö bä ŋuɔ̱tku käp
kɛ lɔcdä kɛɛliw.
70
Kɛ nɛy ti thil lo̱ckiɛn ca̱r,
duundɛ ɣöö nhɔakä ni ŋuɔ̱tku.
71
Ɛ mi gɔaa ɛn ɣöö cä cuuc,
kɛ ɣöö bä luëëku ŋa̱c.
72
Kä ŋuɔ̱tku gɔw ni kɛn,
kä da̱a̱p kɛnɛ ciɛk in bo̱r
ti bathdɔɔr.
73
Ci ɣä cak ɛ ci ɣä täth
nikɛ tetku,
moc ɣä kɛ ŋäc ŋɔaani kɛ ɣöö
bä ŋuɔ̱tku kulɛ ŋa̱c.
74
Bi nɛy tin luɔ̱thkɛ ji̱ lo̱ckiɛn
tɛɛth mi wa ɣä nɛn,
kɛ ɣöö ŋa̱a̱thä ni ruacdu.
75
Kä ŋa̱cä jɛ lö Kuoth Nhial
ɛn ɣöö lukdu ɛ cuɔ̱ɔ̱ŋ,
kä ɛ cuɔ̱ɔ̱ŋ kä ji̱ ɛn ɣöö
bi ɣä luk.
76
Ɛ nhökdu min thil pek buum ɣä,
ce̱tnikɛ mëë ci la̱r ja̱ŋdu.
77
Ɛ lɔcdu kɔ̱c kɛ ɣä kɛ ɣöö bä tëk,
kɛ ɣöö nhɔakä ni ŋuɔ̱tku.
78
Ɛ ji̱ liakä jakɛ kä po̱c,
kɛ ɣöö gɔanykɛ ɣä kɛ mi
thil luɔt,
duundɛ ni ɣöö bä nyiath
ni ciaaŋdu.
79
Ɛ nɛy tin luɔ̱thkɛ ji̱ bëë kä ɣä,
nɛy tin ŋa̱ckɛ luëëku.
80
A tiɛɛtdä ruaacniku a thil bɛ̈l,
kɛ ɣöö /cä bi lɛ pöc.
81
Ci ti̱eydä cuuc kɛ go̱r känädu,
duundɛ ɣöö ŋa̱a̱thä ni ruacdu.
82
Ci wäŋkä cuuc kɛ guec ruac
ëë ci lar,
kä cua̱ wee i̱,
“Bi ɣä bum i̱ nɛy?”
83
Cäŋni mi cä ce̱tnikɛ ɣök kɔŋä
mi ci tɔɔrɛ,
cä luëëku bi pa̱l ruëëc.
84
Bi ja̱ŋdu liep amäni nɛy?
Kä bi nɛy tin ciaŋkɛ ɣä
a jiäk duäc i̱ nɛy?
85
Ci ji̱ liakä pul mi bä pɛn
thi̱n tɛt,
nɛy tin gua̱c kɛ luëëku.
86
Ŋuɔ̱tku diaal kɛ thuɔ̱ɔ̱k,
luäk ɣä, kɛ ɣöö gur naath
ɣä baaŋ.
87
Ci kɛn ɣä thuŋ woc wi̱i̱ muɔ̱ɔ̱n,
duundɛ ɣöö /cä ciaaŋdu bi päl.
88
Kän tëkdä kɛ nhökdu
min thil pek,
kɛ ɣöö bä luëëku kulɛ tit.
89
Kä ruacdu, lö Kuoth Nhial
ɛ do̱raar,
kä thilɛ mi wany jɛ puɔ̱ɔ̱rä.
90
Kä gɔɔydu tëë rɛy ri̱cni diaal,
kä ci piny la̱t,
kä cuɛ cu te thi̱n.
91
Kä ti diaal tekɛ thi̱n
amäni walɛ kɛ ruacdu,
kä ti diaal la̱tkɛ ni ji̱ ikä.
92
Duŋ mi /ciɛ ɣöö nhɔakä
ni ŋuɔ̱tku,
ce̱t cä li̱w rɛy rikädä.
93
Ɣän cä luëëku bi pa̱l ruëëc,
kɛ ɣöö ci ɣä moc tëk kɛ kɛ.
94
Kän ɣä kɛ ɣöö ɛ ɣän raandu,
kɛ ɣöö ɣän göörä ni ciɛŋku.
95
Ji̱ jiäkni bi̱emkɛ ɣöö ba ɣä däk,
duundɛ ɣöö bä tit ni ŋuɔ̱tku.
96
Ti diaal cä kɛ nɛn tekɛ gua̱a̱th
mi pekɛ thi̱n,
duundɛ ɣöö luëëku
thilɛ kɛ pek.
97
Kua̱ ŋuɔ̱tku lɛ nhɔk i̱di!
Bä ku nyiath ni kɛ kɛ
cäŋ kɛɛliw.
98
Kä luëëku jakɛ ɣä kä pɛl ɛlɔ̱ŋ
kä ji̱ tɛ̈rä,
kɛ ɣöö tekɛ kɛɛl kɛ ɣä.
99
Ɛ ɣän ŋäc ŋɔak ɔ
kä ŋi̱eeckä diaal,
kɛ ɣöö guɔ̱ɔ̱rä ni ciɛŋku.
100
Ɛ ɣän ŋäc ŋɔak ɔ kä di̱t,
kɛ ɣöö cä tit ni ŋuɔ̱tku.
101
Cä rɔ tit duɔ̱pni ji̱ jiäkni,
kɛ ɣöö bä guɔ̱ɔ̱r ni ruacdu.
102
Ɣän /ka̱n rɔ ri̱et gekä
kä luëëku,
kɛ ɣöö ci ɣä ŋi̱eec ɛ ji̱n.
103
Ku rieetku lɛ liɛm i̱di
kä ɣä,
limnikɛn kä liɛɛth tuar
thokdä!
104
Kɛ ŋuɔ̱tku cä ŋäc ŋɔaani jek,
kɛ kui̱c ɛmɔ bä dup
mɛɛtdä lo̱k.
105
Ruacdu ɛ lɛmbär kä ɣä,
kä ɛ buay ciöknikä.
106
Ɣän cä yac kä bä cuɔ̱p,
ɛn ɣöö bä guɔ̱ɔ̱r ni ŋuɔ̱tku
tin thuɔ̱ɔ̱k.
107
Ɣän cä cuuc ɛlɔ̱ŋ,
lucni ɣä tëk, lö Kuoth Nhial,
ce̱tnikɛ ruacdu.
108
Nhɔk palä kɛ ji̱, lö Kuoth Nhial,
kä ŋi̱i̱cni ɣä kɛ ŋuɔ̱tku.
109
Ɛ cäŋ ni min rɔamä tëkdä
kɛ tetdä,
ɣän cä ŋuɔ̱tku bi pa̱l ruëëc.
110
Ci nɛy tin ji̱ nyuɔɔni ɣä dɛp,
duundɛ ɣöö /cä bi ciɛc
kä ciɛŋku.
111
Kä luëëku kɛ kɛn la kui̱dä tɔ̱
amäni cäŋ kɛl,
kä kɛ kɛn la tɛ̈th lɔaacdä mɔ.
112
Ɣän cä lɔcdä la̱th nɛy ŋuɔ̱tniku,
amäni cäŋ guutdä.
113
Ɣän lökä ram mi tekɛ cär rɛw,
duundɛ ɣöö nhɔakä dupku.
114
Ɛ ji̱n gääŋdä kä ko̱tdä,
kä ŋa̱a̱thä ni ruacdu.
115
Nɔa̱a̱nɛ rɔ̱ kɛ ɣä yɛn la̱a̱t jiäkni,
kɛ ɣöö bä rɔm ni luëëk Kuɔthdä.
116
Luäk ɣä ce̱tnikɛ ruacdu
kɛ ɣöö bä tëk,
/cu ɣä jak kä po̱c
kä min ŋa̱a̱thä.
117
Luäk ɣä, kɛ ɣöö bä kään,
ɣän bä guɔ̱ɔ̱r ni luëëku.
118
Lo̱ki nɛy diaal tin pa̱lkɛ
ruaacniku ruëëc,
kɛ ɣöö mɛɛtdiɛn thilɛ jɛ luɔt.
119
Kä ji̱ nyuɔɔni ɣɔaa diaal ce̱tkɛ
kɛ gɔak kä ji̱,
kɛ kui̱c ɛmɔ nhɔakä
ni ciaaŋdu.
120
Cuɛ puɔ̱nydä lath
kɛ dual kɛ ji̱,
kä cua̱ dual kɛ ŋuɔ̱tku.
121
Ɣän cä la̱t ni mi thuɔ̱k
kä cuɔ̱ɔ̱ŋ,
/cu ɣä bäny ji̱ tɛ̈rä.
122
Ŋäcni jɛ ɛn ɣöö bi ja̱ŋdu
la̱t ɛgɔaa,
ɛ nɛy tin thil kuoth
/ca ɣä ciɛŋ a jiäk.
123
Ci waŋdä cuuc kɛ guec duɔ̱p
känädu,
kɛnɛ ɣöö bi ruacdu
min thuɔ̱k cuɔ̱p.
124
Lätni kɛ ja̱ŋdu ce̱tnikɛ nhökdu,
ŋi̱i̱cni ɣä kɛ ciɛŋku.
125
Ɛ ɣän ja̱ŋdu, moc ɣä
kɛ ŋäc ŋɔaani,
kɛ ɣöö dëë ŋuɔ̱tku kulɛ ŋa̱c.
126
Ɛ gua̱a̱th kä ji̱ Kuoth Nhial,
kɛ ɣöö bi duɔ̱ɔ̱r la̱t,
kɛ ɣöö ca ŋuɔ̱tku töl.
127
Kɛ kui̱c ɛmɔ nhɔakä luëëku,
la̱nyäkɛ da̱a̱p mi lɛy lɛy.
128
Kɛ ɣöö cä guɔ̱ɔ̱r ni ciɛŋku
tin cuŋ,
ɣän lökä dup dueeri.
129
Luëëku gɔwkɛ ɛlɔ̱ŋ,
kɛ kui̱c ɛmɔ luɔ̱thä kɛ.
130
Ŋäc ruacdu mocɛ naath kɛ buay,
kä jakɛ dɔ̱a̱r kä ŋäcɛ ŋɔak.
131
Ɣä cä thia̱k kɛ lia̱a̱,
kɛ göörä kɛ ŋäc luëëkniku.
132
Lunyni kä ɣä, teni kɛ kɔ̱a̱c
lɔaac kɛ ɣä,
ce̱tkɛ min la lätdi kä nɛy
tin nhɔakɛ ciötdu.
133
Jakni dupkä kä cuŋ
ce̱tnikɛ ruacdu,
/cu duer jak kä tiaamɛ ɣä.
134
Kän ɣä kä ciaaŋ jiääk nath,
kɛ ɣöö bä ciɛŋku kulɛ luɔ̱th.
135
Ɛ lɔcdu tɛth kɛ ja̱ŋdu,
kä ŋi̱i̱cni ɣä kɛ ŋuɔ̱tku.
136
Lo̱ny mer nyinkä ce̱tnikɛ
waŋ pi̱i̱ni,
kɛ ɣöö /ken naath ŋuɔ̱tku yop.
137
Lö Kuoth Nhial ɛ ji̱n cuɔ̱ɔ̱ŋ,
kä luɔ̱ɔ̱ku kɛ cuŋ.
138
Kä ŋuɔ̱t tin ci la̱th piny
kɛ cuŋ,
kä kɛn diaal kɛ thuɔ̱ɔ̱k.
139
Ŋɛ̈ɛ̈nydä cɛ ɣä cuc ɛlɔ̱ŋ,
kɛ ɣöö ci ji̱ tɛ̈rä
rieetku pa̱l ruëëc.
140
Ruacdu min ci lat ɛ thuɔ̱k,
kä nhɔk ja̱ŋdu jɛ.
141
Ɛ cäŋ ni mi ɛ ɣän ram
mi tɔtdɛ kä lökɛ,
ŋuɔtdä /cä luëëku
bi pa̱l ruëëc.
142
Kä cuɔ̱ɔ̱ŋdu ɛ do̱raar,
kä ŋuɔ̱tdu ɛ thuɔ̱k.
143
Riɛk kɛnɛ jiath lɔaac
cikɛ ben kä ɣä,
duundɛ ɣöö nhɔakä ni luëëku.
144
Kä luëëku kɛ cuŋ
amäni cäŋ kɛl,
mocä kɛ ŋäc ŋɔaani
kɛ ɣöö bä tëk.
145
Ɣän cɔalä ji̱ kɛ lɔcdä kɛɛliw,
loc ɣä lö Kuoth Nhial!
Ɣän bä luëëku luɔ̱th.
146
Ɣän cɔalä ni ji̱, kän ɣä,
ɣän bä ŋuɔ̱tku tit.
147
Ɣän cä keer ni bakä
cua̱ ji̱ cɔl kɛ luäk,
kä ɣän ŋa̱a̱thä ni ruacdu.
148
Kui̱c waŋdä ni̱en ce̱tnikɛ
yiëën wa̱r,
kɛ ɣöö dëë ruacdu
kulɛ nyiath.
149
Liŋ jɔwdä rɛy nho̱kädu
min thil pek,
kä tit tëkdä lö Kuoth Nhial
ce̱tnikɛ ruacdu.
150
Kä nɛy tin la̱a̱t jiäkni
thia̱kɛ kɛ ɣä,
kä na̱nkɛ ɛlɔ̱ŋ kɛ ŋuɔ̱tku.
151
Kä thia̱ki, lö Kuoth Nhial,
kä luëëku diaal kɛ thuɔ̱ɔ̱k.
152
Kɛ gua̱a̱th ëë ci wä,
cua̱ ŋuɔ̱tku ŋa̱c,
kɛ ɣöö cikɛ jak kä te thi̱n
amäni cäŋ kɛl.
153
Guic cuɔ̱cdä kä luäk ɣä,
kɛ ɣöö /ka̱n ŋuɔ̱tku pa̱l ruëëc.
154
Käni lukdä kä kän ɣä,
jakni ɣä kä tëk
ce̱tnikɛ ruacdu.
155
Ka̱n na̱nɛ kɛ ji̱ dueeri,
kɛ ɣöö /ci kɛ ciaaŋdu go̱r.
156
Di̱t kɔ̱a̱c lɔaacdu,
lö Kuoth Nhial,
jakni ɣä kä tëk
ce̱tnikɛ ŋuɔ̱tku.
157
Nɛy ti ŋuan guɔ̱rkɛ ɣä
kä ji̱ tɛ̈rä,
duundɛ ɣöö /ka̱n rɔ ri̱t
kä luëëku.
158
La guiɛcä nɛy tin
thil kuoth ɛ jiäk,
kɛ ɣöö /ken kɛn ŋuɔ̱tku tit.
159
Nɛnɛ ɣän nhɔakä ŋuɔ̱tku i̱di,
tit tëkdä lö Kuoth Nhial
ce̱tnikɛ nhökdu min do̱raar.
160
Kä rieetku diaal kɛ thuɔ̱ɔ̱k,
kä ŋuɔ̱tku diaal kɛ cuŋ
amäni cäŋ kɛl.
161
Joc ruëëc ɣä baaŋ,
duundɛ ɣöö dualä kɛ ruacdu.
162
Ɣän tɛth lɔcdä kɛ ruacdu,
ce̱tkɛ ram mi ci kuak
ti ŋuan jek pec.
163
Ɣän lökä nyin ka̱a̱cni,
duundɛ ɣöö nhɔakä ŋuɔ̱tku.
164
La puanyä ji̱ nikä bärɔw kɛ cäŋ
kɛ kui̱ ruaacniku tin cuŋ.
165
Mal mi di̱i̱t akɛ nɛy
tin nhɔakɛ ŋuɔ̱tku,
thilɛ mi deekɛ jak kä tëth.
166
Bä lip ni ka̱ndu,
lö Kuoth Nhial,
kä ɣän bä la̱t ni ŋuɔ̱tku.
167
Ɣän bä tit ni luëëku,
kɛ ɣöö nhɔakä kɛ ɛlɔ̱ŋ.
168
Ɣän tiɛtdä ciaaŋdu
kɛnɛ ŋuɔ̱tku,
kɛ ɣöö dupkä diaal ŋäcikɛ.
169
Ɛ wieedä cup nhiamdu,
lö Kuoth Nhial,
moc ɣä kɛ ŋäc ŋɔaani
ce̱tnikɛ ruacdu.
170
Ɛ palä cup nhiamdu,
kä kän ɣä ce̱tnikɛ ruacdu.
171
Ɣän bä ji̱ liak ɛlɔ̱ŋ,
kɛ ɣöö ci ɣä ŋi̱eec
kɛ luëëku.
172
Kä bi lɛpdä ruacdu kit ala dit,
kɛ ɣöö luëëku diaal kɛ cuŋ.
173
Kä ɛ tetdu luäk ɣä,
kɛ ɣöö cä mɛk ni ciaaŋdu.
174
Ɣän göörä ka̱ndu lö Kuoth Nhial,
kä ɣän nhɔakä ni ŋuɔ̱tku.
175
Jakni ɣä kä tëk kɛ ɣöö
bä ji̱ puany,
kä ɛ ŋuɔ̱tku lua̱kɛ ɣä.
176
Ɣän ca̱tdä kɛ dɛl mi ci bath,
go̱r ja̱ŋdu,
kɛ ɣöö /ka̱n luëëku pa̱l ruëëc.
